  Виталий Пронин Кылем арнянуналысь понедельнике выжон уе Вавож ёросысь «Луч» хозяйство бадӟым ыштон адӟиз. Вакчи дыр куспын Пужмойыл ферма пеньлы пӧрмиз, нош гидысь 193 толйытэм ошпиос эгырӟизы.- Тылпу кысӥсьёс та гидэз 2008-тӥ арысен синйылтӥзы ни вал, - шуэ Россиысь МЧС-лэн Удмурт Республикая валтӥсь управлениезлэн пресс-службаеныз кивалтӥсьлэн воштӥсез Вероника Митрофанова. - Эскеронъёс ортчытэм бере кивалтон удысын ужась вить мурт кыл кутытон улэ кыскемын вал, озьы ке но шараям шекъёсты палэнтыны дыртӥллямтэ.Бадӟым янгышез возьмаськисьлэн но. Юонэн эшъяськисьтэм мурт, «горд атасэз» адӟыса, копак ыштӥськем, жингыртэмез но, ваземез но луымтэ ни. 29 минут ортчыса гинэ, шимес учыр сярысь ивортыны быгатэм. Юрттэт сётыны нырысь ик вуиллям «Луч» хозяйствоысь тылпу кысӥсьёс. Ӝуась гид доры вуэмзы бере пудоос, пе, ӵын пӧлын ӝокамын ни вал.- Та ферма выль ӧй вал ке но, тылпу кысӥсьёслэсь куронъёссэс дыраз быдэстыса, эшшо уно аръёс сылысал на, - вера Вероника Митрофанова. - Гид пушкын ужан тӥрлыкъёс туала куронъёслы тупало вылэм, пудоослэн думетъёссы но капчиен пертчиськисесь, пе, вал. Берло аръёсты эскерыса потоно ке, таиз тужгес бадӟымез тылпу. Изъянэз лыдъяло на.Валентина ЕМЕЛЬЯНОВА. Теги: Вавож МЧС  